## Odluka o upisu obveznih blagajničkih zapisa Hrvatske narodne banke

### NN 142/2013 (29.11.2013.), Odluka o upisu obveznih blagajničkih zapisa Hrvatske narodne banke

HRVATSKA NARODNA BANKA

3059

Na temelju članka 9. stavka 2., članka 10. i članka 43. stavka 2. točke 9. Zakona o Hrvatskoj narodnoj banci (»Narodne novine«, br. 75/2008. i 54/2013.) guverner Hrvatske narodne banke donio je 28. studenoga 2013.

ODLUKU

O UPISU OBVEZNIH BLAGAJNIČKIH ZAPISA HRVATSKE NARODNE BANKE

I.

Ovom Odlukom određuju se uvjeti, način, rokovi i iznos upisa obveznih blagajničkih zapisa Hrvatske narodne banke nominiranih u kunama (u nastavku teksta: obvezni blagajnički zapisi).

II.

Obvezne blagajničke zapise upisuju kreditne institucije koje prema točki II. Odluke o obveznoj pričuvi obračunavaju, održavaju i izdvajaju obveznu pričuvu (u nastavku teksta: banke).

III.

Obvezni blagajnički zapisi upisuju se 11. prosinca 2013. u iznosu koji je jednak razlici u obračunu ukupnoga kunskog dijela obvezne pričuve na datume obračuna 11. prosinca 2013. i 13. studenoga 2013.

IV.

Na upisane obvezne blagajničke zapise Hrvatska narodna banka ne obračunava kamate.

V.

Obvezni blagajnički zapisi dospijevaju na naplatu 12. prosinca 2016.

Obvezni blagajnički zapisi neprenosivi su i banka koja ih je upisala ne može ih prije njihova dospijeća prodati drugoj osobi te ne može na bilo koji drugi način raspolagati tim obveznim blagajničkim zapisima niti ih založiti.

Hrvatska narodna banka od banaka će svakoga posljednjeg radnog dana u mjesecu prijevremeno otkupljivati dio upisanih obveznih blagajničkih zapisa u iznosu od 50% od porasta plasmana banaka domaćim nefinancijskim poduzećima. Porast plasmana utvrđivat će se kao pozitivna razlika između stanja plasmana domaćim nefinancijskim poduzećima na posljednji dan u mjesecu prije mjeseca otkupa i stanja na posljednji dan u mjesecu koji mu prethodi.

Ako je razlika stanja plasmana iz prethodnog stavka negativna, banka je dužna na dan prijevremenog otkupa obveznih blagajničkih zapisa ponovno upisati ranije otkupljene obvezne blagajničke zapise u iznosu od 50% negativne razlike plasmana, ali ne više od neto kumulativnog iznosa ranije otkupljenih obveznih blagajničkih zapisa. Pod neto kumulativnim iznosom ranije otkupljenih obveznih blagajničkih zapisa smatrat će se razlika između ukupno otkupljenih i ukupno ponovo upisanih obveznih blagajničkih zapisa na dan prijevremenog otkupa obveznih blagajničkih zapisa.

Prvi prijevremeni otkup dijela obveznih blagajničkih zapisa Hrvatska narodna banka izvršit će 31. prosinca 2013. u visini 50% pozitivne razlike u stanju plasmana domaćim nefinancijskim poduzećima na dan 30. studenoga 2013. i 31. listopada 2013.

Pod plasmanima iz ove točke smatrat će se sljedeći instrumenti iz Upute za statističko i bonitetno izvješćivanje, koja je sastavni dio Odluke o statističkom i bonitetnom izvješćivanju, iz mjesečnog bonitetnog izvješća: A0208, A0210, A0216, A0220, A0221, od A0223 do A0230, A0232, A0233, A0301 i A0302, svi portfelji, vrste iznosa 1+2-7+8+10+12, izvornog dospijeća preko 3 mjeseca.

Pod domaćim nefinancijskim poduzećima iz ove točke smatrat će se svi poslovni subjekti rezidenti koji u skladu sa Sektorskom klasifikacijom institucionalnih jedinica Državnog zavoda za statistiku pripadaju sljedećim sektorima:

11001 – Javna nefinancijska poduzeća

11002 – Nacionalna privatna nefinancijska poduzeća

11003 – Inozemno kontrolirana nefinancijska poduzeća.

VI.

U slučaju pripajanja ili spajanja banaka porast plasmana banke nakon statusnih promjena utvrđuje se na osnovi konsolidiranih podataka, polazeći od pretpostavke da su banke koje su sudjelovale u pripajanju, odnosno spajanju, bile jedna banka na posljednji dan u mjesecu koji prethodi mjesecu za koji se računa porast plasmana.

VII.

Ako banka ne upiše obvezne blagajničke zapise u skladu s ovom Odlukom, za razliku do propisanog iznosa dužna je platiti naknadu koja se plaća za obveznu pričuvu koja nije izdvojena u skladu s propisima.

Naknada iz stavka 1. ove točke plaća se za sve dane, uključujući i neradne, tijekom kojih banka nije izvršila odredbe iz prethodnog stavka.

Hrvatska narodna banka naknadu iz stavka 1. ove točke obračunava najkasnije petog dana nakon dana kada se obvezni blagajnički zapisi upisuju. Banke su dužne naknadu iz stavka 1. ove točke platiti najkasnije osmog dana nakon dana kada se obvezni blagajnički zapisi upisuju.

VIII.

Ova Odluka stupa na snagu osmog dana od dana objave u »Narodnim novinama«.

O. br. 294-020/11-13/BV

Zagreb, 28. studenoga 2013.

Guverner

Hrvatske narodne banke

prof. dr. sc. Boris Vujčić, v. r.

Odluka, NN 142/2013-3059